SSABASUMBA w'Eklisia y'Abasodokisi mu ggwanga Metropolitan Jonah Lwanga yenyamidde olw'abantu ensangi zino okutwalirizibwa ebintu byensi ne besamba Katonda ekintu kyagambye nti kyonoonye eggwanga lino ng'okukikyusa kyetaagisa abantu okukyusa embeera mwebawangalira, Katonda lwajja okubawa obulamu obutaggwawo.
Bino abyogeredde Ku Klesia y'Okufuusibwa kwa Yesu( Holy Transfiguration Church) Ku kiggo kya Anoonya e Degeya- Kalagala mu Disitulikiti y'e Luweero mu Bulemeezi ku lwa Mmande August 6,2018.
“Tugenda netumanyiza embeera zaffe ez’omu nsi muno kakati n’obwongo bwaffe nebutwalirizibwa ensi eno n’ebirowoozo byaffe nebitwalirizibwa ebyo ebya buli kiseera ebya bulijjo n’embeera zaffe zonna nezigenda nga zikyamiririra ate netulowooza nti eyo gyebikyamiridde gyebirina okutambulira ng’ate si bwekiri.
Okukyusibwa n’okufuusibwa kw’obulamu bwaffe okwezza obuggya abantu tebakyabitegera buli omu yeyisa nga bwalabye ng’ate embeera ezo si za Katonda,” Bp Lwanga bweyabuliridde abakkiriza.
Mmisa eno yetabiddwako Bp. Innocentios Byakatonda atwala Burundi ne Rwanda ng'ono akubiriza abazadde okutwala okusomesa abaana ng'ekikulu.
“ Okusomesa abaana Klesia n’abazadde benyinni balina okukitwala ng’ekikulu kubanga twolekedde okusomoozebwa Kunene singa abaana tebasomesebwa okubangulwa mu mbeera z’omwoyo ate n’omubiri kubanga bebasinga obungi,” Bp Byakatonda nga Munnayuganda bweyakubiriza ku ky’okusomesa abaana.
Olunaku luno lukuzibwa buli August 6, buli mwaka nga wano mu Uganda lukwatibwa Degeya awatandikira eddiini y'Obusodokisi.
Ye Viika w'Eklisia Fr. Paul Mutaasa asabye Abasodokisi b'ekiggo kino okubeerako ne Pulojekiti zebakola ate okufuna Ssente ezitambuza emirimu gya Mukama.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn